Ilni ndur u nagħqad. Hawn f'dil-belt. Mingħajr mappa. Bejn għax ma tantx naf naqra waħda u bejn għax m'għandix għalfejn. Kull m'għandi f'idi huwa l-ħin u l-preżent. U f'saqajja kull m'għandi huwa qorq, b'qiegħ kemm kemm maqtugħ mit-tarmak. Imma hawnhekk ħa ninżgħu. Għax issa m'għandix bżonn nevita t-tarmak iswed li jgħakkarli saqajja. Iċ-ċangaturi tal-ġebel friski, u l-fili bejn waħda u oħra jgħarrxuli saqajja. Dort fuq ix-xellug tiegħi u sibt dan il-post, 'il bogħod mill-attivita tal-belt. Forsi tgħidli x'ġejt tagħmel f'belt jekk ma tantx tixtieq tħoss attivita madwared u trid il-kwiet? Inti tisma' lil Leonard Cohen jekk trid timtela bl-ottimiżmu? Le, u lanqas nixrob il-ħalib tas-soja waħdu meta jkolli togħma morra f'ħalqi u rrid inbiddilha. Imma kultant toħroġ mill-bieb b'tir f'moħħok, tispiċċa tolqot l-għasfur u flok tifraħ, tgħid dan xi qtiltu nagħmel u tqatta' l-kumplament tal-ġurnata bit-tromba f'idejk tapprezza t-tjur itir fis-sħab. Flok b'ġebla waħda toqtol żewġ għasafar, mingħajr ġebla waħda tara mitt għasfur u l-ġurnata tibqa' miegħek aktar minn kemm il-gamiema ddum fl-istonku tiegħek. U llum hekk ġrali. Terraqt f'belt kapitali imma l-istint ġarrni hawn. Ma nafx kemm hu sikur. Bħalissa ma tidhirx ruħ. Il-pulizija m'hix hawn. Ma nafx hux għax m'għandiex bżonn jew għax hi stess tiddarras minn hawn. Il-ħitan imġarrfa. Il-bibien imbarrati. Imma hemm tieqa u ma fiha ebda persjana. Il-ħġieġa mhux imkissra u hemm purtiera ħafifa, kemm tagħti ftit privatezza waqt li tħalli d-dawl jgħaddi. Hawn it-tiġrif, mhux tal-gwerra jew ta' xi kuntrattur imma taż-żmien li qisu ġurnata wara ġurnata trejjaq mill-ġebel ta' hawn, jieħu biċċa, biċċa minn kull ġebla biex ma tantx jagħti fil-għajn li anke hu għandu bżonn xi ħaġa biex jimtela. Jew forsi biex jehda. Jew forsi nfexx f'dawn il-ġebel wara li ddarras b'li ra hawn isfel 'il bogħod minn kulħadd. Ix-xemx bħaż-żmien ma nsietx hawn. Hawnhekk imma ma tixxebkilx bħal kif tagħmel mas-siġar, hawn taqta' l-linji dritti bħal Ġlormu Cassar. Ir-ritratt huwa meħud minn Pawlu Mizzi . Grazzi ħabib.